Ako bolo uvedené, zateplenie by podľa našich predpisov malo mať životnosť aspoň 25 rokov. Podľa EAD, európskeho harmonizovaného dokumentu ETAG 004 – metodického predpisu na európske technické posúdenie, pre vonkajšie tepelnoizolačné kontaktné systémy sa má preukázať životnosť minimálne 25 rokov. Prvé prehliadky obnovených budov zo sedemdesiatych rokov minulého storočia nepreukazujú potrebu zámeny pôvodných materiálov, pokiaľ tieto budovy boli zhotovené kvalitne, s vhodnými komponentmi a vykonávala sa na nich potrebná údržba. Program zatepľovania bytových budov v SR začal v roku 1992 , takže aj tieto domy preukazujú požadovanú životnosť a tá sa údržbou dá predĺžiť alebo bude potrebná ich obnova napr. zdvojením ETICS alebo iba zhotovením nového súvrstvia výstužnej a povrchovej vrstvy. V niektorých prípadoch postačí iba obnova povrchovej vrstvy.